b'\n_START_ARTICLE_\nUli\xc4\x8dna ko\xc5\xa1arka\n_START_SECTION_\nUradna pravila\n_START_PARAGRAPH_\nUli\xc4\x8dna ko\xc5\xa1arka je igra dveh ekip v katerih sodelujejo po trije igralci, ki igrajo na en ko\xc5\xa1. Cilj vsake ekipe je vre\xc4\x8di \xc5\xbeogo v nasprotnikov ko\xc5\xa1 in prepre\xc4\x8diti nasprotni ekipi, da bi osvojila \xc5\xbeogo in dosegla ko\xc5\xa1. Igra ni \xc4\x8dasovno omejena, zmagovalec tekme pa je tista ekipa, ki prva dose\xc5\xbee rezultat 11:0 (avtomat), oziroma dose\xc5\xbee 15 to\xc4\x8dk ali ve\xc4\x8d pod pogojem, da prednost pred nasprotno ekipo zna\xc5\xa1a vsaj 2 to\xc4\x8dki. Zadetek je dose\xc5\xbeen, ko gre \xc5\xbeoga v ko\xc5\xa1 od zgoraj in ostane v njem ali pa pade skozenj. Zadetek se vpi\xc5\xa1e ekipi, katere igralec je izvedel uspe\xc5\xa1en met na ko\xc5\xa1. Zadetek iz igre je vreden eno to\xc4\x8dko, razen, \xc4\x8de je dose\xc5\xbeen izza \xc4\x8drte, katera vrednoti met za dve to\xc4\x8dke (\xc4\x8drta oddaljena od ko\xc5\xa1a 6,25m). Po dose\xc5\xbeenem ko\xc5\xa1u igralec s katerekoli to\xc4\x8dke za bo\xc4\x8dno \xc4\x8drto vrne \xc5\xbeogo v igro (poda svojemu soigralcu in se igra nadaljuje). Po napaki, prekr\xc5\xa1ku ali kakr\xc5\xa1nokoli drugi zaustavitvi igre igralec vrne \xc5\xbeogo na izza mejne \xc4\x8drte, ki je najbli\xc5\xbeje kr\xc5\xa1itvi oziroma kjer se je igra zaustavila. Igra poteka na zunanjih ko\xc5\xa1arkarskih igri\xc5\xa1\xc4\x8dih, znano pa je, da ima vsako mesto druga\xc4\x8dna pravila igre, kot npr. zmaga ekipa katera prva dose\xc5\xbee 11 ali pa 21 to\xc4\x8dk, v nekaterih mestih po dose\xc5\xbeenem ko\xc5\xa1u \xc5\xbeoga pripada nasprotni ekipi, spet nekje drugje ima \xc5\xbeogo ista ekipa vse dokler je nasprotnik ne ukrade.\n_START_SECTION_\nKo\xc5\xa1arka 3x3\n_START_PARAGRAPH_\nMarketin\xc5\xa1ka agencija Extrem skupaj z Ko\xc5\xa1arkarsko zvezo Slovenija \xc5\xbee od leta 2004 sodelujejo pri organizaciji razli\xc4\x8dnih turnirjev v ko\xc5\xa1arki 3x3, ki se odvijajo v ve\xc4\x8djih mestih v Sloveniji. Turnirji se organizirajo v Ljubljani, Velenju, Piranu in Kranju ter finalni turnir v Ljubljani. Ko\xc5\xa1arka 3\xc3\x973 dobiva vse ve\xc4\x8djo veljavo po celem svetu, saj je trenutno najbolj raz\xc5\xa1irjena organizirana \xc5\xa1portna panoga, v primerjavi z ostalimi uli\xc4\x8dnimi \xc5\xa1porti.\n_START_SECTION_\nPravila ko\xc5\xa1arke 3x3\n_START_PARAGRAPH_\nPravila se razlikujejo od uradnih pravil uli\xc4\x8dne ko\xc5\xa1arke, dolo\xc4\x8dena so v pravilniku Ko\xc5\xa1arkarske zveze Slovenije. Ko\xc5\xa1arka 3x3 je igra dveh ekip s po tremi igralci (3 na 3) na en ko\xc5\xa1, za razliko od pravil uli\xc4\x8dne ko\xc5\xa1arke ima tu vsaka ekipa lahko \xc5\xa1e po enega igralca za menjavo. Cilj vsake ekipe je vre\xc4\x8di \xc5\xbeogo v ko\xc5\xa1 in prepre\xc4\x8diti nasprotni ekipi, da bi osvojila \xc5\xbeogo in dosegla ko\xc5\xa1. \xc4\x8cas igre je omejen na 10 min igre, lahko pa se igra kon\xc4\x8da v primeru, da ena od ekip dose\xc5\xbee 21 ali 22 to\xc4\x8dk. Po vro\xc4\x8danju \xc5\xbeoge napadalcu ima ekipa 12 sekund \xc4\x8dasa za napad. V primeru neodlo\xc4\x8denega izida se igrajo podalj\xc5\xa1ki, zmaga tista ekipa, ki prva dose\xc5\xbee dve to\xc4\x8dki. Zadetek iz igre je vreden eno to\xc4\x8dko, razen, \xc4\x8de je dose\xc5\xbeen izza \xc4\x8drte, katera vrednoti met za dve to\xc4\x8dke (\xc4\x8drta oddaljena od ko\xc5\xa1a 6,75m). Po ko\xc5\xa1u \xc5\xbeoga pripada nasprotni ekipi, (\xc4\x8das za napad za\xc4\x8dne te\xc4\x8dt, ko ima igralec \xc5\xbeogo v posesti), ki pa jo mora voditi oziroma podati v polje, ki je vrednoteno za 2 to\xc4\x8dke. Po vsaki napaki se igra nadaljuje ko prvi sodnik vro\xc4\x8di \xc5\xbeogo igralcu, ki je v obrambi. Obrambni igralec pa jo mora vro\xc4\x8diti ali pa podati napadalcu. Igri\xc5\xa1\xc4\x8de mora biti pravokotno ali kvadratno, z merami 15 x 11 metrov (\xc5\xa1irina x dol\xc5\xbeina), merjeno od notranjih robov mejnih \xc4\x8drt. Vi\xc5\xa1ina stropa ali najni\xc5\xbeje ovire nad igri\xc5\xa1\xc4\x8dem mora biti najmanj 5 metrov. Igralna povr\xc5\xa1ina mora biti enakomerno in ustrezno osvetljena, \xc4\x8de se tekmovanje odvija v ve\xc4\x8dernih ali no\xc4\x8dnih urah ali \xc4\x8de je vidljivost zmanj\xc5\xa1ana. Lu\xc4\x8di morajo biti name\xc5\xa1\xc4\x8dena tako, da ne motijo igralcev.'